新作小屏
作者：沈遼
朝代：宋

paragraphs: 少年喜讀書，偃仰在方床。
不知晝日勞，常愛秋夜長。
炯炯戶牖明，翳翳燈燭光。
我樂自有趣，驊騮步康莊。
道學貴深思，千古浩無方。
投機踐聖域，所戒怠且狂。
常鄙小人儒，不能志軒昂。
蹈襲已陳語，何爲浪皇皇。
爾來四十歲，鬢髪已如霜。
回首念疇昔，此意殊未忘。
曲屏倚方枕，可以寄彷徉。
誨言示稚子，朝夕當此强。